זכויות להט"ב באמריקה

זכויותיהם של לסביות, הומוסקסואלים, טרנסג'נדרים וביסקסואלים (להט"ב) באמריקה משתנות באופן ניכר בין חלקי היבשת ובין המדינות השונות.
מתוך 35 המדינות באמריקה, הומוסקסואליות חוקית ב־25 מדינות. כמו כן, היא חוקית בכל 23 הטריטוריות. לסביות חוקית ב־29 מדינות וכן בכל הטריטוריות.
העונש על נטייה חד־מינית, ועל הומוסקסואליות בפרט, במדינות בהן הדבר אינו חוקי, הוא לרוב קנסות ו/או מאסר ממושך. עם זאת, במדינות רבות העונשים שהחוק מטיל על אנשים בעלי נטייה חד־מינית אינם נאכפים בפועל.
מבין מדינות אמריקה החברות באומות המאוחדות, 24 מדינות חתמו בעד הצהרת האו"ם בדבר נטייה מינית וזהות מגדרית. המדינה היחידה שחתמה נגד ההצהרה היא סנט לוסיה. 10 המדינות האחרות נמנעו.

רקע

האימפריה הבריטית, האימפריה הצרפתית, האימפריה הספרדית והאימפריה הפורטוגזית, אשר ייסדו את רוב מדינות אמריקה, הביאו עמן את דת הנצרות ואת מנהגיה, ולאלה השפעה רבה על יחס המדינות כלפי להט"בים גם בימינו. הכנסייה הקתולית והכנסייה המורמונית מתנגדות נחרצות לכל הכרה בזכויות ללהט"בים, ולהן השפעה פוליטית רחבת היקף ברוב מדינות אמריקה. 
כיום, מדינות רבות באמריקה הצפונית ובאמריקה הדרומית פתוחות וליברליות ביחסן ללהט"בים. יחד עם זאת, ישנן מדינות רבות אחרות, בעיקר באזור האיים הקריביים, אשר היו בעבר תחת קולוניאליזם של האימפריה הבריטית, הממשיכות להוציא הומוסקסואליות אל מחוץ לחוק.

הכרה בנישואים חד־מיניים ובזוגיות חד־מינית

נכון לשנת 2018, 6 מדינות באמריקה מתירות לזוגות חד־מיניים להינשא: מדינות אלה הן ארצות הברית, קנדה, אורוגוואי‎, ארגנטינה, ברזיל וקולומביה. נוסף על 6 המדינות האלה, נישואים חד־מיניים מותרים גם ב־13 מדינות במקסיקו וכן במקסיקו סיטי. שאר המדינות במקסיקו מכירות בנישואים חד־מיניים אך אינן מבצעות אותם במדינה. ב־7 מדינות קיים איסור חוקתי על נישואים חד־מיניים: מדינות אלה הן הונדורס, ג'מייקה, הרפובליקה הדומיניקנית, קובה, אקוודור, בוליביה ופרגוואי.
בנוסף, 14 טריטוריות באמריקה מתירות נישואים חד־מיניים (ראו בטבלה שלמטה), וארבע טריטוריות נוספות מכירות באופן מוגבל בנישואים חד־מיניים שבוצעו במדינה אחרת: ארובה, סנט מארטן וקוראסאו מכירות בנישואים חד־מיניים שבוצעו בהולנד בלבד, ובאיי קיימן ישנה הכרה בנישואים חד־מיניים שבוצעו במדינה אחרת למטרות הגירה. באיי טרקס וקייקוס ובמונטסראט קיים איסור חוקתי על נישואים חד־מיניים.
אקוודור, צ'ילה וקוסטה ריקה אינן מתירות נישואים חד־מיניים, אך מכירות בסוגים אחרים של שותפות: באקוודור ובצ'ילה ישנה הכרה באיחוד אזרחי, ובקוסטה ריקה ישנה הכרה בנישואי חוזה.

אימוץ ילדים

כל 6 המדינות באמריקה שמתירות נישואים חד־מיניים מתירות לזוגות חד־מיניים גם לאמץ ילדים במשותף. נוסף על מדינות אלה, החוק במקסיקו מאפשר באופן מפורש לזוגות חד־מיניים לאמץ ילדים במדינות קואווילה, מיצ'ואקאן וקולימה וכן במקסיקו סיטי. זוגות חד־מיניים נשואים מורשים לאמץ גם בשאר המדינות במקסיקו. בצ'ילה זוגות חד־מיניים יכולים לאמץ, אך רק אחד ההורים מוכר כהורה בחוק.
בנוסף למדינות, כל 14 הטריטוריות באמריקה שמתירות נישואים חד־מיניים מתירות לזוגות חד־מיניים גם לאמץ ילדים במשותף. כמו כן, גם איי ג'ורג'יה הדרומית ואיי סנדוויץ' הדרומיים מתירים לזוגות חד־מיניים לאמץ, על אף שנישואים חד־מיניים אינם מותרים באיים אלה.

שירות צבאי

מתוך 29 המדינות באמריקה שיש להן צבא, 13 מדינות מתירות להומוסקסואלים וללסביות לשרת בצבא באופן גלוי, כלומר מבלי שייאלצו להסתיר את נטייתם המינית. ב־10 מדינות הומוסקסואלים ולסביות אינם מורשים לשרת בצבא, וב־6 מדינות נושא זה אינו ברור די צורכו (ראו בטבלה שלמטה).

הגנה מפני אפליה

ב־10 מדינות באמריקה החוק אוסר באופן מוחלט על אפליה על רקע נטייה מינית: מדינות אלה הן מקסיקו, קנדה, אל סלוודור, הונדורס, קוסטה ריקה, אורוגוואי, אקוודור, בוליביה, צ'ילה וקולומביה. במקסיקו האיסור על אפליה כזו מעוגן בחוקה. ב־7 מדינות נוספות החוק אוסר באופן חלקי על אפליה כזו: מדינות אלה הן בליז, גואטמלה, ניקרגואה, פנמה, קובה, ונצואלה וסורינאם. כמו כן, בארצות הברית, בארגנטינה ובברזיל החוק אוסר על אפליה על רקע נטייה מינית בחלק מהמדינה בלבד.
בנוסף, ב־12 טריטוריות החוק אוסר באופן מוחלט על אפליה על רקע נטייה מינית. מתוכן, ב־4 טריטוריות בריטיות האיסור על אפליה כזו מעוגן בחוקה. ב־5 טריטוריות נוספות החוק אוסר באופן חלקי על אפליה כזו (ראו בטבלה שלמטה).

טרנסג'נדריות ושינוי מגדר

13 מדינות באמריקה מתירות לטרנסג'נדרים לשנות את מגדרם החוקי: מדינות אלה הן ארצות הברית (פרט לטנסי), מקסיקו, קנדה, פנמה, קובה, אורוגוואי, אקוודור, ארגנטינה, בוליביה, ברזיל, פרו, צ'ילה וקולומביה. נוסף על מדינות אלה, 8 טריטוריות מתירות לטרנסג'נדרים לעשות כן: טריטוריות אלה הן סן פייר ומיקלון, גוואדלופ, הולנד הקריבית, מפרץ גואנטנמו, מרטיניק, סן ברתלמי, סן מרטן וגיאנה הצרפתית.